वाराणसी। रेलवे माल भाड़ा में एक जून से 25 फीसदी वृद्धि कर दी गई है। बनारस से मुंबई का पार्सल भाड़ा सीधे दोगुना हो गया है। महानगरी से अब पार्सल भेजने पर राजधानी एक्सप्रेस का भाड़ा देना पड़ेगा। पहले पी रेटिंग से भाड़ा लगता था। एक जून से आर रेटिंग से भाड़ा हो गया है। वहीं माल भाड़ा बढ़ने का आदेश विलंब से आने की वजह से रेलवे बुकिंग कर्मियों ने पहले कम दर से पार्सल बुकिंग कर दिया है। आदेश आने के बाद रेलवे बुकिंग कर्मचारियों को पसीना छूट रहा है। क्योंकि पार्सलों की बुकिंग पुराने दर और नए भाड़े के बीच के अंतर की धनराशि की रिकवरी बुकिंग कर्मियों से की जाएगी। यह धनराशि लगभग 25 फीसदी की होगी। अधिकारियों का कहना है कि माल भाड़ा बढ़ने की वजह से पार्सलों की आवक में कोई प्रभाव नहीं पड़ा है। प्रतिदिन 3700 पार्सल पैकेटों का आना जाना लगा है।